Коняк
Конякът () е силно алкохолно питие, вид бренди, което се произвежда от определени видове грозде по технология от региона Шарант във Франция.

Название 
Конякът е наречен така по името на град Коняк, департамент Шарант във Франция. За да се нарича едно бренди коняк, трябва да е произведено от грозде от региона около този град.

Видове коняци и технология на производство 
Конякът се произвежда от определени сортове грозде. Използва се предимно сорта Фол Блан, но поради факта, че е податлив на болести, постепенно е заменен от сорта Уни Блан. До 90% от гроздето трябва да е Фол Блан/Уни Блан, останалите 10% може да са Коломбар или други сортове, отглеждани в региона. След беритба гроздето се откарва във фабриките, където се смачква на хоризонтални преси, като се отстраняват чепките, семките и ципите на гроздето. Полученият гроздов сок е със захарно съдържание 17 – 20% и се оставя да ферментира по естествен начин без добавка на захар и сулфатиране. Полученото след ферментацията бяло вино е с алкохолно съдържание 8 – 10%. То е много сухо и фино и не особено подходящо за пряка консумация, но отлично за дестилация. Виното се дестилира в т. нар. Шарантски дестилатори. Получената след двукратна дестилация течност има алкохолно съдържание около 650. Тя отлежава няколко години в дъбови бъчви, при което напитката придобива характерен вкус от съдържащия се в дървото танин, както и цвят. Колкото по-продължително време отлежи дестилата, толкова по-висококачествен коняк може да се приготви. Понякога за ускоряване на процеса на съзряването се добавят в бъчвите дъбови стърготини. В процеса на съзряването голяма част от алкохола се изпарява. Отлежалата течност се разрежда с вода до около 400С и се добавя малко захар и карамел за по-добър вкус.

Изкуственият коняк, доколкото може да бъде наречен коняк, се приготвя от двойно ректифициран спирт, вода, конячна есенция и карамел.

Употреба 
Обикновено коняк се пие в специални чаши за коняк, като предварително се загрява и така потребителят може да се наслади на ароматите, които се отделят.

Класификация на коняците 
Потребителите могат да разберат възрастта и качеството на коняка по специални обозначения по етикета на бутилката. Всички указани в класификацията срокове означават, че всеки от вложените в коняка алкохол е отлежал не по-малко от указаното време.

 V.S.(Very Special) или *** (Trois Etoiles) – коняци, чиито дестилати са държани в бъчви не по-малко от 2,5 г.
 V.S.O.P.(Very Superior Old Pale), V.O.(Very Old), Reserve – коняци, чиито дестилати са отлежали не по-малко от 4 г.
 V.V.S.O.P.(Very-Very Superior Old Pale), Grande Reserve – коняци, чиито дестилати са отлежали не по-малко от 5 г.
 X.O.(Extra Old), Extra, Napoleon, Hors d'age, Tres Vieux, Vieille Reserve – коняци, чиито дестилати са отлежали в бъчви 6 години.

Класификация на коняци, отлежавали повече от 6 г. е забранена, тъй като се счита, че не е възможно да се контролира процеса на купажиране за срок по-голям от 6 години.

Производители 
 Бискуи (Bisquit)
 Готие (Gautier)
 Камю (Camus)
 Курвоазие (Courvoisier)
 Мартел (Martell)
 Отар (Otard)
 Реми Мартен (Rémy Martin)
 Хенеси (Hennessy)
 Шато Монтифо (Chateau de Montifaud)
 Годе (Godet cognacs)

Бренди